පානදුරේ එළුවිල මැල්වත්ත පාරේ ස්ථානයක කලක් තිස්සේ ඉතා සංවිධානාත්මකව පවත්වාගෙන ගිය මෝටර් රථ අනවසරයෙන් එකතු කර රුපියල් කෝටි ගණන් වලට විකිණීමේ ව්‍යාපාරය ගැන නිසි පරීක්‍ෂණයක් පවත්වා අධිකරණයට විධිමත් වාර්තාවක් ඉදිරිපත් නොකිරීම ගැන පානදුර ප්‍රධාන මහේස්ත්‍රාත් ආර්. එස්. දිසානායක මහතා පානදුර පොලිසියේ සුළු අපරාධ අංශයට දෝෂාරෝපණය කළේ ය.මෙම ස්ථානය පොලිස් විශේෂ කාර්ය බළකාය වටලා අනවසරයෙන් එකලස් කළ බවට සැකකරන වාහන තුනක් සහ එම ස්ථානයේ සේවය කරන සේවකයන් දෙදෙනෙකු ද සැකපිට අත්අඩංගුවට ගෙන පානදුර පොලිසියට බාර දී ඔවුන් ගැන පරීක්‍ෂණ පවත්වා අධිකරණයට ඉදිරිපත් කරන ලෙසට පොලිස් විශේෂ කාර්ය බළකායේ බුද්ධි අංශයේ ස්ථානාධිපතිවරයා පොලිස් පොතේ සටහනක් දමා ඇත.එහෙත් පාණදුර පොලිසියේ සුළු අපරාධ අංශයේ ස්ථානාධිපතිවරයා සැකකරුවන් දෙදෙනා පානදුර මහේස්ත්‍රාත් අධිකරණයට ඉදිරිපත් කර ඇත්තේ පරීක්‍ෂණ වාර්තාවක් නොමැතිවය.සැකකරුවන්ගේ නීතිඥවරයා අධිකරණයට කරුණු දක්වමින් අධිකරණයට පවසා ඇත්තේ අදාල වැටලීම නීති විරෝධි බවය.